24. VEEBRUAR - MADISEPÄEV  Nii nagu peetripäevi, on ka madisepäevi eesti rahvakalendris kaks. 24. veebruaril ja 21. septembril.  Madisepäev oli rikas töökeeldude poolest. Arvati, et igapäevatoimingud kas soodustavad putukate ja usside teket, või aitavad neid tõrjuda.  Sel päeval ei tohtinud nõeluda - siis nõelab uss suvel.  Ei tohtinud kedrata - sest vokiratta tuul keerutab putukad üles.  Õhtul ei tohtinud tuld teha, et ei oleks palju kärbseid.  Ei  tohtinud kapsaid, ube ega herneid keeta - need minevat kasvuajal ussitama.  Keedeti peamiselt kartuli- ja tangusööke.  Levinud on ka paljud arvamused ja tähelepanekud ilma kohta. Suure lumesaju ja tuisu algust pärast madisepäeva märgib näiteks vanasõna "Pool talve taevas, üheksa tuisku tulemata".  Arvati ka, et kui sel päeval lund sajab, tuleb suvel palju kärbseid ja sääski.